[pic] | EUROOPAN YHTEISÖJEN KOMISSIO |

Bryssel 1.8.2006

KOM(2006) 434 lopullinen

2003/0210 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta:

EUROOPAN PARLAMENTIN JA NEUVOSTON DIREKTIIVI pohjaveden suojelusta pilaantumiselta

KOMISSION EHDOTUSTA MUUTTAVAEY:n perustamissopimuksen 250 (2) artiklan nojalla

2003/0210 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta:

EUROOPAN PARLAMENTIN JA NEUVOSTON DIREKTIIVI pohjaveden suojelusta pilaantumiselta

1. TAUSTAA

MENETTELY

Ehdotus KOM(2003) 550 lopullinen toimitettiin Euroopan parlamentille ja neuvostolle Euroopan yhteisön perustamissopimuksen 175 artiklan 1 kohdassa tarkoitetun yhteispäätösmenettelyn mukaisesti.

Euroopan talous- ja sosiaalikomitea antoi lausuntonsa 31. maaliskuuta 2004.

Alueiden komitea antoi lausuntonsa 12. helmikuuta 2004.

Euroopan parlamentti antoi lausuntonsa ensimmäisessä käsittelyssä 28. huhtikuuta 2005.

Euroopan parlamentin annettua lausuntonsa komissio hyväksyi muutetun ehdotuksen (KOM(2005) 282 lopullinen) 22. kesäkuuta 2005 EY:n perustamissopimuksen 250 artiklan 2 kohdan mukaisesti.

Euroopan parlamentin annettua lausuntonsa neuvosto vahvisti yhteisen kannan muodollisesti 23. tammikuuta 2006 Euroopan yhteisön perustamissopimuksen 250 artiklan 2 kohdan mukaisesti. Komissio antoi yhteisestä kannasta tiedonannon 10. helmikuuta 2006, ja Euroopan parlamentti antoi siitä lausunnon toisessa käsittelyssä 13. kesäkuuta 2006.

KOMISSION EHDOTUKSEN TAVOITE

Ehdotetun direktiivin tavoitteena on luoda järjestelmä, jolla ehkäistään ja rajoitetaan pohjavesien pilaantumista vesipuitedirektiivin (direktiivin 2000/60/EY) 17 artiklan mukaisesti. Tämä toteutetaan seuraavalla tavalla:

1. Laatimalla ympäristönlaatunormeihin pohjautuvat arviointiperusteet pohjaveden kemiallisen tilan arvioimiseksi. Jäsenvaltioiden on vahvistettava nämä perusteet asianmukaisella tasolla (kansalliset perusteet tai yksittäisiä vesipiirejä tai pohjavesimuodostumia koskevat perusteet) luonnollisten pohjavesiolosuhteiden vaihtelujen, todetun kuormituksen ja siihen liittyvien kemiallisten aineiden perusteella.

2. Laatimalla arviointiperusteet, joilla voidaan tunnistaa suuntaukset, joissa pilaavien aineiden pitoisuudet pohjavedessä nousevat merkittävästi, sekä määrittämällä lähtökohdat, joista suuntausten kääntäminen on mahdollista.

Arviointiperusteita täydennetään toimenpiteillä, joilla voidaan ehkäistä ja rajoittaa pilaavien aineiden sekä suoraa että epäsuoraa pääsyä pohjaveteen. Ehdotus sisältää selkeät erittelyt, joilla varmistetaan, että vesipolitiikan puitedirektiivin ympäristötavoitteet saavutetaan myös pohjavesien osalta. Lisäksi ehdotuksessa pyritään löytämään tasapainoinen ratkaisu siihen, mihin kysymyksiin olisi puututtava yhteisön tasolla ja mitkä olisi jätettävä jäsenvaltioiden vastuulle.

2. KOMISSION HUOMAUTUKSET

2.1. Yleistä

Kesäkuun 13. päivänä 2006 Euroopan parlamentti hyväksyi ehdotetuista 47 tarkistuksesta 41 tarkistusta. Näistä komissio hyväksyy 8 tarkistusta kokonaan, 6 osittain ja 12 periaatteessa. Se ei hyväksy 15:tä tarkistusta.

2.2. Yksityiskohtaiset huomautukset

2.2.1. Kokonaan hyväksytyt tarkistukset

Tarkistukset 5, 17 ja 27 yhdenmukaistavat tekstiä vesipolitiikan puitedirektiivin kanssa. Tarkistuksessa 8 ehdotuksen johdanto-osaan lisätään uusi kappale, jonka mukaan on tarpeen analysoida jäsenvaltioiden pohjavesinormien vaikutuksia ympäristönsuojeluun ja sisämarkkinoihin. Komissio voi myös hyväksyä tarkistukset 36 ja 43 , joissa poistetaan viittaukset nitraattidirektiiviin 91/676/EY, koska käsillä olevan ehdotuksen, vesipolitiikan puitedirektiivin ja nitraattidirektiivin säännökset eivät poikkea olennaisesti toisistaan oikeudelliselta sitovuudeltaan, tavoitteiltaan, toimenpiteiltään tai määräajoiltaan. Tarkistuksessa 43 poistetusta alakohdasta voidaan todeta, että siinä mainittuja ohjelmia ja toimenpiteitä käsitellään jo nitraattidirektiivissä, minkä vuoksi niiden toistaminen on turhaa. Tarkistuksessa 38 täsmennetään, minkätyyppisiin torjunta-aineisiin säännöksiä sovelletaan, mikä on yhdenmukaista aineenvaihdunta-, hajoamis- ja reaktiotuotteita koskevan direktiivin 98/83/EY kanssa. Tarkistuksessa 40 ehdotukseen lisätään säännös, joka koskee epäpuhtauksien vaikutuksia pohjaveteen ja joka edellyttää vesipolitiikan puitedirektiivin vaatimusten mukaista pohjaveden suojelua.

2.2.2. Osittain hyväksytyt tarkistukset

Tarkistuksessa 2 muutetaan johdanto-osan 1 kappaletta lisäämällä siihen maininta ”huononemisesta” ja täsmentämällä, että pohjavettä olisi suojeltava ”kemialliselta” pilaantumiselta. Komissio voi hyväksyä jälkimmäisen lisäyksen, muttei viittausta ”huononemiseen” ottaen huomioon 2 artiklan 4 kohdassa olevan uuden määritelmän sekä päällekkäisyyden vesipolitiikan puitedirektiivin kanssa. Tarkistuksessa 3 johdanto-osaan lisätään uusi kappale, jonka mukaan pohjaveden suojelun on oltava vastaavaa tasoa kuin hyvässä kemiallisessa tilassa olevan pintaveden suojelun. Mainintaa pohjavedestä ”yleisen juomavesihuollon tärkeimpänä lähteenä” ei kuitenkaan hyväksytä, koska se ei pidä paikkaansa. Tarkistuksessa 11 ehdotuksen 2 artiklan 3 kohtaan lisätään ilmaisu ”ympäristön kannalta” merkittävä, mitä komissio ei hyväksy, koska se aiheuttaa oikeudellista epävarmuutta. Se hyväksyy kuitenkin ilmaisun ”pohjavedessä” lisäämisen.

Tarkistuksessa 19 ehdotuksen 4 artiklan 2 kohtaan lisätään pohjaveden laatunormien noudattamiseen liittyviä täydentäviä arviointiperusteita, jotka komissio hyväksyy. Se ei kuitenkaan hyväksy tarkistuksessa ehdotettua epäsuotuisten seurantatulosten poistamista ”asiantuntevan tarkastelun” perusteella. Tarkistuksessa 21 ehdotuksen 5 artiklan 2 kohtaan lisätään ”peruspitoisuuksia” koskeva viittaus, jonka komissio hyväksyy. Se ei kuitenkaan hyväksy ilmaisun ”ja sen huonontumisen estämiseksi” lisäämistä, koska se ei ole yhdenmukaista vesipolitiikan puitedirektiivin kanssa. Tarkistuksessa 22 tiukennetaan 6 artiklan vaatimusta, jonka mukaan vaarallisten aineiden pääsy pohjaveteen on pyrittävä estämään, sekä lisätään vaarallisten aineiden luokitusperusteet. Komissio hyväksyy tarkistuksen ensimmäisen osan, vaikka on tunnustettava, että ennalta ehkäiseviin toimenpiteisiin liittyy käytännön rajoituksia. Tarkistuksen toista osaa se ei hyväksy, koska vaarallisista aineista on jo selvä määritelmä vesipolitiikan puitedirektiivissä.

2.2.3. Tarkistukset, jotka on hyväksytty periaatteessa

Tarkistuksessa 1 ehdotuksen otsikkoon lisätään ilmaisu ”ja huononemiselta”, minkä komissio hyväksyy periaatteessa, koska se on vesipolitiikan puitedirektiivin mukaista. Tarkistuksessa 6 johdanto-osaan lisätään uusi kappale, jonka mukaan muutokset, joita mahdollisesti joudutaan tekemään maa- tai metsätalouden käytäntöihin pohjaveden suojelutoimien vuoksi, olisi otettava huomioon toteutettaessa yhteisen maatalouspolitiikan mukaisia maaseutuohjelmia. Komissio voi hyväksyä tarkistuksen, jos siinä täsmennetään, että painopisteitä ja hankkeita koskevat päätökset jätetään jäsenvaltioille. Tarkistuksessa 7 tehdään lisäys, joka käsittelee vapautuksia koskevia kriteereitä ja perusteita. Tarkistuksessa 9 johdanto-osaan lisätään uusi tutkimustyötä koskeva kappale. Tämä on yhdenmukaista vesipolitiikan puitedirektiivin 20 artiklan kanssa, joka käsittelee tieteen kehitystä. Tarkistuksessa 10 johdanto-osaan lisätään uusi kappale pohjaveden varastoinnista ja palauttamisesta, minkä komissio hyväksyy, jos kappale muotoillaan uudelleen vesipolitiikan puitedirektiivin 11 artiklan 3 kohdan f alakohdan mukaiseksi.

Komissio hyväksyy tarkistuksissa 13 ja 14 ehdotetut uudet määritelmät ”taustapitoisuus” (2 artiklan 4 b kohta) ja ”peruspitoisuus” (2 artiklan 4 c kohta). ”Pitoisuus” olisi kuitenkin muutettava ”tasoiksi”, jotta kyseinen määritelmä olisi yhdenmukainen liitteessä II olevan A osan 1 kohdan d alakohdan kanssa.

Komissio hyväksyy tarkistuksen 16 , joka koskee pohjaveden laatunormien noudattamista, jos se muotoillaan paremmin. Tarkistus 20 , joka koskee pohjaveden laatunormien ja raja-arvojen tarkistamista tulevaisuudessa, on myös hyväksyttävissä, jos tarkistamisaikataulu sopii yhteen toimeenpanovaiheiden kanssa. Komissio hyväksyy tarkistuksen 30 , jos tekstiä parannetaan siten, ettei se mene päällekkäin vesipolitiikan puitedirektiivin kanssa. Tarkistukset 9 ja 31 , jotka koskevat tutkimustulosten levittämistä, hyväksytään periaatteessa, mutta ne voitaisiin yhdistää yhdeksi johdanto-osan kappaleeksi. Tarkistuksessa 37 täsmennetään, että torjunta-aineisiin sovelletaan tiukempia normeja, kun on kyse juomavedestä. Komissio hyväksyy tämän periaatteen.

2.2.4. Tarkistukset, joita ei ole hyväksytty

Tarkistus 4 , jonka mukaan pohjavettä on suojeltava siten, että hyvälaatuista juomavettä voidaan tuottaa yksinkertaisella suodattamisella, käsittelee samaa asiaa kuin vesipolitiikan puitedirektiivin 7 artikla. Tarkistus ei ole niiden tavoitteiden mukainen, jotka asetetaan tässä direktiivissä, joka koskee suojeltavien vesien kemiallista tilaa. Tarkistus 15 , jonka mukaan pohjaveden laatunormit ja raja-arvot on määriteltävä ihmistä ja ympäristöä koskevan toksisuuden kriteerien mukaisesti, ei ole yhdenmukainen vesipolitiikan puitedirektiivin kanssa.

Komissio ei hyväksy tarkistusta 12 , jossa ehdotukseen lisätään ”huononemisen” määritelmä, eikä tarkistusta 18 , joka koskee pilaavien aineiden luonnollisia pitoisuuksia kynnysarvoihin verrattuina, koska vesipolitiikan puitedirektiivissä on periaate, jonka mukaan tila ei saa heikentyä. Sitä paitsi nämä tarkistukset ovat ristiriidassa ehdotuksessa asetetun velvoitteen kanssa, jonka mukaan suuntaukset, joissa pilaantuminen lisääntyy, on käännettävä. Tästä syystä komissio ei myöskään hyväksy tarkistusta 23 . Tarkistusta 25 , joka koskee jäsenvaltioiden tulevia toimenpiteitä, ja tarkistusta 28 , joka käsittelee seurantavelvoitteita koskevia poikkeuksia, ei hyväksytä, koska näitä asioita käsitellään riittävän hyvin vesipolitiikan puitedirektiivissä. Tarkistuksessa 32 ehdotetaan erityisiä kylpylöihin ja terveyslähteisiin liittyviä suojelutoimia, joita komissio ei hyväksy, koska direktiivissä ei voida ottaa huomioon kaikkia mahdollisia tapauksia. Tarkistus 33 rajoittaa tarpeettomasti direktiivin mukauttamista tieteen ja tekniikan kehitykseen. Tarkistuksessa 34 ehdotetaan pohjavesimuodostumien luetteloimista, joka ei ole tarpeen vesipolitiikan puitedirektiivissä asetettujen raportointivaatimusten vuoksi.

Tarkistus 39 , joka koskee pilaantumista kuvaavia indikaattoreita, ei ole vesipolitiikan puitedirektiivin mukainen. Komissio ei myöskään hyväksy tarkistuksia 41 ja 42 , joissa on kyse siitä, milloin jäsenvaltioiden on käynnistettävä toimia, joilla voidaan kääntää pilaantumisen kielteinen kehitys. Nämä tarkistukset eivät ole yhdenmukaisia ehdotuksen 5 artiklan 2 kohdan kanssa. Tarkistuksessa 44 viitataan jäsenvaltioiden mahdollisuuteen toteuttaa tiukempia suojelutoimia. Direktiiviin ei kuitenkaan tarvitse lisätä tällaista säännöstä ottaen huomioon asiaa koskevat EY:n perustamissopimuksen määräykset. Komissio ei myöskään hyväksy tarkistusta 46 , joka koskee raportointia ja uudelleentarkastelua, koska näitä asioita käsitellään jo vesipolitiikan puitedirektiivissä.

2.3 Muutettu ehdotus

Komissio muuttaa ehdotustaan EY:n perustamissopimuksen 250 artiklan 2 kohdan nojalla edellä esitetyllä tavalla.